SKRIFTLIG FORESPØRGSEL E-1287/98

af Gerardo Fernández-Albor (PPE) til Kommissionen

(29. april 1998)

Om: Støtteforanstaltninger til unge iværksættere

Visse pengeinstitutter har besluttet at skabe forskellige støttestrukturer for unge iværksættere i et forsøg på at gøre det muligt for de mange unge arbejdsløse at finde en plads på arbejdsmarkedet.

Resultaterne er meget lovende, og de pågældende pengeinstitutter er derfor fortsat med at afsætte en del af deres ekstraordinære overskud til fremme og udvikling af disse støttestrukturer som en måde til at skabe nye kanaler for støtten til beskæftigelse af unge, navnlig for så vidt angår unge erhvervsdrivende.

Mener Kommissionen, at den burde benytte sig af disse positive erfaringer til at indføre bestemmelser om, at pengeinstitutterne skal afsætte en del af deres ekstraordinære overskud til fremme af unge iværksættere og dermed bidrage til at give en del af deres overskud tilbage til samfundet i form af "social dividende"?

Svar afgivet på Kommissionens vegne af Pádraig Flynn

(25. maj 1998)

Den nye europæiske strategi for beskæftigelsen, som blev igangsat på det ekstraordinære rådsmøde i Luxembourg i november 1997, og vedtagelsen af retningslinjer for beskæftigelsen, der blev vedtaget som følge heraf, viser tydeligt, hvilken prioritet der tillægges de unges beskæftigelsesproblem.

Den europæiske strategi, især for så vidt angår forbedringen af de unges integreringsmuligheder, betoner bl.a. udviklingen af nye partnerskaber, især med arbejdsmarkedets parter og virksomhederne. Det eksempel, det ærede medlem nævner, er absolut en interessant illustration af det bidrag, erhvervslivet kan give til integreringen af unge gennem oprettelse af deres egne arbejdspladser.

Udveksling af informationer, erfaringer og god praksis har altid været et centralt element i Fællesskabets aktivitet. Denne aktivitet vil blive yderligere accelereret som følge af Rådets afgørelse af 23. februar 1998 om fællesskabsaktiviteter i forbindelse med analyse, forskning og samarbejde på beskæftigelses- og samarbejdsmarkedsområdet(1). Den fremtidige gennemførelse af artikel 129 i Amsterdam-traktaten skal også stimulere nyskabende projekter, som kan støtte den europæiske strategi for beskæftigelsen. Spørgsmålet om unge iværksættere og deres beskæftigelse af sig selv er et af de eksempler på god praksis, der findes i den fælles rapport om beskæftigelsen fra 1997(2). Dette kunne være et område, hvor det er hensigtsmæssigt at tilskynde til udvekslinger og lade alle medlemsstaterne nyde godt af de erfaringer, der allerede er indhøstet under en betydningsfuld praksis på området.

Foruden den ovennævnte udveksling af erfaringer støtter Fællesskabets handlingsprogram om "Europæisk volontørtjeneste for unge" som forventes snart at blive vedtaget(3), direkte unges initiativ, når de efter en periode i den europæiske volontørtjeneste ønsker at påbegynde en aktivitet, herunder at skabe deres egen beskæftigelse. På grundlag af de positive erfaringer, der er indhøstet inden for rammerne af programmet "Ungdom for Europa", som ifølge en undersøgelse midtvejs i forløbet har givet anledning til, at en tredjedel af de initiativer, de unge havde indledt med støtte fra Fællesskabet, førte til etablering af arbejdspladser, kunne den støtte, Fællesskabet tildeler inden for rammerne af opfølgningen af de unge europæiske volontører blive en betydelig tilskyndelse til finansielle aktørers bestræbelser på at få unge i arbejde og et hensigtsmæssigt supplement til den finansielle støtte, de yder.

(1) EFT L 63 af 4.3.1998.

(2) SEK(97) 1769 endelig udg.

(3) KOM(98) 201 endelig udg.